**NOLIKUMS**

Liepājā

|  |  |  |  |
| --- | --- | --- | --- |
| 2024. gada 23. maijā | Nr.12  (prot. Nr.5, 14.§) |  | |
| Liepājas Kompleksās sporta skolas  nolikums |
|  | Izdots saskaņā ar Izglītības likuma 22. panta pirmo un otro daļu, Profesionālās izglītības likuma 15. panta pirmo daļu | |

**I. Vispārīgie noteikumi**

1. Liepājas Kompleksā sporta skola (turpmāk – Iestāde) ir Liepājas valstspilsētas pašvaldības domes (turpmāk arī – Dibinātājs) dibināta un tās pārraudzībā esoša profesionālās ievirzes sporta izglītības iestāde, kura īsteno bērnu un jauniešu profesionālās ievirzes un interešu izglītības programmas sportā.

2. Iestāde atrodas Liepājas valstspilsētas pašvaldības iestādes “Liepājas Sporta pārvalde” (turpmāk – Pārvalde) pakļautībā.

3. Iestādes darbības tiesiskais pamats ir Izglītības likums, Profesionālās izglītības likums, citi normatīvie akti, kā arī Dibinātāja izdotie tiesību akti un šis nolikums.

4. Iestāde savā darbībā izmanto zīmogu, noteikta parauga veidlapas.

5. Iestādes adrese: Brīvības iela 39, Liepāja, LV-3401.

6. Dibinātāja adrese: Rožu iela 6, Liepāja, LV-3401.

7. Iestādes izglītības programmu īstenošanas vietas adreses norādītas Valsts izglītības informācijas sistēmā Ministru kabineta noteiktajā kārtībā.

8. Iestāde savas darbības nodrošināšanai izmanto Liepājas valstspilsētas pašvaldības domes izglītības iestāžu un citu sporta institūciju sporta bāzes.

9. Iestāde ir Liepājas jaunatnes džudo, peldēšanas, grieķu-romiešu cīņas, brīvās cīņas, šaha, boksa, galda tenisa, mākslas un sporta vingrošanas organizatoriski metodiskais centrs.

**II. Iestādes darbības mērķi, pamatvirziens un uzdevumi**

10. Iestādes darbības mērķi:

10.1. nodrošināt sistematizētu zināšanu un prasmju apguvi, veicinot vērtīborientācijas veidošanos sportā līdztekus pamatizglītības vai vidējās izglītības pakāpei, kas dod iespēju sagatavoties profesionālās izglītības ieguvei izraudzītajā virzienā;

10.2. veidot izglītības vidi, organizēt un īstenot izglītību, kas nodrošinātu profesionālās ievirzes sporta izglītības programmās noteikto mērķu sasniegšanu kā arī nodrošinātu fiziski, garīgi un emocionāli attīstītas personības attīstību, motivējot aktīvam, kustīgam dzīvesveidam, veicinot apzināties sporta pozitīvo ietekmi, personības izaugsmi un veidošanos.

11. Iestādes darbības pamatvirziens ir izglītojoša, sporta un audzinoša darbība.

12. Iestādes uzdevumi ir:

12.1. īstenot profesionālās ievirzes sporta izglītības programmas, nodrošinot iespēju iegūt profesionālās ievirzes izglītības pamatzināšanas un prasmes sportā;

12.2. veidot drošu izglītības vidi, organizēt un īstenot izglītības procesu, kas nodrošinātu profesionālās ievirzes sporta izglītības programmas noteikto mērķu sasniegšanu;

12.3. sekmēt pozitīvas, sociāli aktīvas un atbildīgas attieksmes veidošanos izglītojamajam pašam pret sevi, sabiedrību, apkārtējo vidi un Latvijas valsti;

12.4. racionāli un efektīvi izmantot izglītībai atvēlētos finanšu, materiālos un personāla resursus;

12.5. sadarboties ar izglītojamo likumiskajiem pārstāvjiem (turpmāk – vecāki), lai nodrošinātu izglītības programmu apguvi;

12.6. veikt izglītojoši pedagoģisko un treniņu darbu izglītojamajiem, nodrošinot viņu veselības nostiprināšanu un sporta meistarības pilnveidošanu;

12.7. nodrošināt iespējas izglītojamo fiziskajai un intelektuālajai attīstībai, veselības uzlabošanai un nostiprināšanai, personības veidošanai, interešu, spēju un talantu izkopšanai, pašizglītībai, profesijas izvēlei, lietderīgai brīvā laika un atpūtas organizācijai;

12.8. sagatavot izglītojamos valsts jauniešu, junioru vai pieaugušo izlasēm;

12.9. organizēt sporta pasākumus un sacensības;

12.10. popularizēt sportu un veselīgu dzīvesveidu;

12.11. nodrošināt izglītojamiem regulāru veselības pārbaudi;

12.12. pildīt citus normatīvajos aktos paredzētos Iestādes uzdevumus.

**III. Iestādes īstenojamās izglītības programmas**

13. Iestāde īsteno profesionālās ievirzes sporta izglītības un interešu izglītības programmas.

14. Iestāde var īstenot valsts un darba devēju, kā arī personības izaugsmes interesēm atbilstošas pieaugušo neformālās izglītības programmas, personas individuālajām izglītības vajadzībām un vēlmēm atbilstošas interešu izglītības programmas un citas izglītības programmas atbilstoši ārējos normatīvajos aktos noteiktam.

**IV. Izglītības procesa organizācija**

15. Izglītības procesa organizāciju Iestādē nosaka Izglītības likums, Profesionālās izglītības likums, citi ārējie normatīvie akti, šis nolikums, Iestādes Darba kārtības noteikumi, Iekšējās kārtības noteikumi, citi Iestādes iekšējie normatīvie akti, kā arī citi Iestādes vadītāja (turpmāk – direktors) izdotie tiesību akti un lēmumi.

16. Izglītības process Iestādē ietver sporta izglītības programmas īstenošanu, izglītojamo audzināšanu un metodisko darbu.

17. Profesionālās ievirzes sporta izglītības programmu īstenošana ietver teorētiskās un praktiskās mācības, kā arī dalību sporta sacensībās.

18. Izglītojamo uzņemšana Iestādē, pārcelšana nākamajā grupā un atskaitīšana no Iestādes notiek saskaņā ar Iestādes iekšējiem normatīvajiem aktiem, kas saskaņoti ar Pārvaldi kā Dibinātāja pilnvaroto personu, ievērojot Profesionālās izglītības likumā un citos normatīvajos aktos noteiktās prasības.

19. Minimālo izglītojamo skaitu izglītības programmu uzsākšanai nosaka Dibinātājs, ievērojot normatīvos aktos noteiktās prasības.

20. Iestāde drīkst noteikt izglītojamo uzņemšanai iestājpārbaudījumus, kuros pārbauda izglītojamā vispārējo fizisko attīstību un fiziskos dotumus. Uzņemšanai sporta izglītības programmā pārbauda izglītojamā vispārējo fizisko attīstību un fiziskos dotumus attiecīgajā sporta veidā.

21. Mācību darba organizācijas pamatforma ir mācību nodarbība, tās ilgums – 40 minūtes. Izglītības programmas tiek īstenotas saskaņā ar izglītības programmā noteikto.

22. Profesionālās ievirzes izglītības ieguves ilgumu un izglītības saturu nosaka attiecīgā izglītības programma. Mācību slodzes ilgumu profesionālās ievirzes izglītības programmā nosaka Profesionālās izglītības likums.

23. Iestāde nosaka vienotu Iestādes izglītojamo sasniegumu vērtēšanas kārtību, ievērojot Profesionālās izglītības likumā un citos normatīvajos akots noteiktās prasības.

24. Iestādes struktūru un mācību materiāltehnisko bāzi izveido, ievērojot izglītības programmu saturu un īstenošanas specifiku.

25. Pēc profesionālās ievirzes izglītības programmas apguves izglītojamie saņem apliecību par profesionālās ievirzes izglītības ieguvi.

**V. Pedagogu un citu darbinieku tiesības un pienākumi**

26. Iestādi vada direktors. Direktora tiesības un pienākumi ir noteikti Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Direktora tiesības un pienākumus precizē darba līgums un amata apraksts.

27. Iestādes pedagogus un citus darbiniekus darbā pieņem un atbrīvo direktors normatīvajos aktos noteiktā kārtībā. Direktors ir tiesīgs deleģēt pedagogiem un citiem Iestādes darbiniekiem konkrētu uzdevumu veikšanu. Direktora vietnieku skaitu nosaka direktors, saskaņojot ar Dibinātāju.

28. Iestādes pedagogu tiesības, pienākumi noteikti Izglītības likumā, Profesionālās izglītības likumā, Bērnu tiesību aizsardzības likumā, Fizisko personu datu apstrādes likumā, Darba likumā un citos normatīvajos aktos. Pedagogu tiesības, pienākumus precizē darba līgums un amata apraksts.

29. Iestādes citu darbinieku tiesības, pienākumi noteikti Darba likumā, Bērnu tiesību aizsardzības likumā un citos normatīvajos aktos. Iestādes citu darbinieku tiesības, pienākumus precizē darba līgums un amata apraksts.

**VI. Izglītojamo tiesības un pienākumi**

30. Izglītojamo tiesības, pienākumi noteikti Izglītības likumā, Bērnu tiesību aizsardzības likumā, citos ārējos un Iestādes iekšējos normatīvajos aktos.

31. Izglītojamais ir atbildīgs par savu rīcību Iestādē atbilstoši normatīvajos aktos noteiktajam.

**VII. Iestādes pašpārvaldes izveidošanas kārtība, tās kompetence**

32.Direktors sadarbībā ar Dibinātāju nosaka Iestādes organizatorisko struktūru, tai skaitā nodrošinot Iestādes padomes izveidošanu un darbību.

33. Iestādes padomes kompetenci nosaka Izglītības likums.

34. Iestādes pedagoģiskās padomes (turpmāk – pedagoģiskā padome) izveidošanas kārtību, darbību un kompetenci nosaka Iestādes iekšējie normatīvie akti.

35. Pedagoģisko padomi vada direktors.

36. Lai risinātu jautājumus, kas saistīti ar izglītojamo interesēm Iestādē, un līdzdarbotos Iestādes darba organizēšanā un mācību procesa pilnveidē, Iestādes padome ir tiesīga veidot vecāku, izglītojamo interešu grupas un institūcijas, tajās iesaistot Iestādes izglītojamos un viņu vecākus. Minēto institūciju un interešu grupu darbību nosaka Iestādes padomes apstiprināts reglaments.

37. Šajā Iestādes nolikuma nodaļā minētajām Iestādes pašpārvaldes institūcijām ir konsultatīvs raksturs.

38. Izglītības programmās noteikto prasību īstenošanas kvalitātes nodrošināšanai, pedagogi tiek apvienoti nodaļās un metodiskajās komisijās. Nodaļas un metodiskās komisijas darbojas saskaņā ar nolikumu un Iestādes iekšējiem normatīvajiem aktiem, to darbu koordinē direktors, direktora vietnieki vai izglītības metodiķi.

**VIII. Iestādes iekšējo reglamentējošo dokumentu pieņemšanas kārtība**

39. Iestāde saskaņā ar Izglītības likumā un citos normatīvajos aktos, kā arī Iestādes nolikumā noteikto pastāvīgi izstrādā un izdod Iestādes iekšējos normatīvos aktus.

40. Iestādes iekšējos normatīvos aktus izdod direktors, saskaņojot ar Pārvaldi kā Dibinātāja pilnvaroto personu.

41. Iestādes darbību reglamentējošos dokumentus, kas skar Iestādes finanšu līdzekļu izlietojumu, saskaņo ar Pārvaldi.

**IX. Iestādes saimnieciskā darbība**

42. Iestāde ir patstāvīga finanšu, saimnieciskajā un citā darbībā saskaņā ar Izglītības likumā, Profesionālās izglītības likumā un citos normatīvajos aktos, kā arī Iestādes nolikumā noteikto.

43. Atbilstoši normatīvajos aktos noteiktajam direktors, saskaņojot ar Pārvaldi kā Dibinātāja pilnvaroto personu, ir tiesīgs slēgt ar juridiskām un fiziskām personām līgumus par dažādu Iestādei nepieciešamo darbu veikšanu un citiem pakalpojumiem apstiprinātā budžeta ietvaros, ja tas netraucē izglītības programmu īstenošanai.

44. Iestādes saimnieciskās darbības ietvaros tiek veikta Iestādes telpu un teritorijas apsaimniekošana.

45. Iestādei nodoto īpašumu var izmantot Iestādes nolikumā neparedzētiem mērķiem tikai ar Pārvaldes atļauju.

**X. Iestādes finansēšanas avoti un kārtība**

46. Iestādes finansēšanas avotus un kārtību nosaka Izglītības likums, Profesionālās izglītības likums un citi normatīvie akti.

47. Finanšu līdzekļu izmantošanas kārtību, ievērojot ārējos normatīvos aktos noteikto, nosaka direktors, saskaņojot ar Dibinātāju.

48. Iestāde normatīvajos aktos noteiktā kārtībā var saņemt papildu finanšu līdzekļus:

48.1. ziedojumu un dāvinājumu veidā;

48.2. sniedzot maksas pakalpojumus par interešu izglītības programmu īstenošanu;

48.3. saņemot līdzfinansējuma maksas saskaņā ar Dibinātāja lēmumu;

48.4. no citiem ieņēmumiem.

49. Papildu finanšu līdzekļi ieskaitāmi Iestādes attiecīgajā budžeta kontā un izmantojami tikai:

49.1. Iestādes attīstībai;

49.2. mācību līdzekļu iegādei;

49.3. Iestādes aprīkojuma iegādei;

49.4. pedagogu prēmijām un naudas balvām un izglītojamo materiālajai stimulēšanai, pedagogu, kas īsteno profesionālās ievirzes izglītības programmas sportā, darba samaksai.

**XI. Iestādes reorganizēšanas un likvidēšanas kārtība**

50. Iestādi reorganizē vai likvidē Dibinātājs normatīvajos aktos noteiktajā kārtībā, paziņojot par to Ministru kabineta noteiktai institūcijai, kas kārto Izglītības iestāžu reģistru.

51. Iestāde par tās likvidāciju vai reorganizāciju attiecīgās institūcijas, tai skaitā Ministru kabineta noteiktu institūciju, kas kārto Izglītības iestāžu reģistru, un personas informē ne vēlāk kā sešus mēnešus iepriekš (objektīvu apstākļu dēļ – ne vēlāk kā trīs mēnešus iepriekš).

**XII. Iestādes nolikuma un tā grozījumu pieņemšanas kārtība**

52. Iestāde, pamatojoties uz Izglītības likumu, izstrādā Iestādes nolikumu. Iestādes nolikumu apstiprina Dibinātājs.

53. Grozījumus Iestādes nolikumā var izdarīt pēc Dibinātāja iniciatīvas, direktora, Iestādes padomes vai pedagoģiskās padomes priekšlikuma. Grozījumus Iestādes nolikumā apstiprina Dibinātājs.

54. Iestādes nolikumu un grozījumus nolikumā Iestāde aktualizē Valsts izglītības informācijas sistēmā normatīvajos aktos noteiktā kārtībā.

**XIII. Citi būtiski noteikumi, kas nav pretrunā ar normatīvajiem aktiem**

55. Iestāde savā darbībā nodrošina izglītības jomu reglamentējošajos normatīvajos aktos noteikto mērķu sasniegšanu, vienlaikus nodrošinot izglītojamo tiesību un interešu ievērošanu un aizsardzību.

56. Iestādes izdotu administratīvo aktu vai faktisko rīcību privātpersona var apstrīdēt Pārvaldē. Pārvaldes lēmumu var pārsūdzēt tiesā Administratīvā procesa likuma noteiktajā kārtībā.

57. Saskaņā ar normatīvajos aktos un Dibinātāja noteikto kārtību Iestāde veic dokumentu un arhīvu pārvaldību, tostarp veicot fizisko personu datu apstrādi saskaņā ar Eiropas Parlamenta un Padomes 2016. gada 27. aprīļa regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) un Fizisko personu datu apstrādes likumu.

58. Iestāde normatīvajos aktos noteiktā kārtībā nodrošina piekļuvi bibliotekārajiem, informācijas un karjeras attīstības atbalsta pakalpojumiem.

59. Iestāde normatīvajos aktos noteiktajā kārtībā nodrošina izglītojamo profilaktisko veselības aprūpi un pirmās palīdzības pieejamību Iestādē.

60. Iestāde sadarbībā ar Dibinātāju nodrošina izglītojamo drošību Iestādē un tās organizētajos pasākumos atbilstoši normatīvajos aktos noteiktajām prasībām, tostarp:

60.1. attiecībā uz higiēnas noteikumu ievērošanu;

60.2. civilās aizsardzības, ugunsdrošības, darba aizsardzības prasību ievērošanu Iestādē.

**XIV. Noslēguma jautājums**

61. Atzīt par spēku zaudējušu Liepājas pilsētas domes 2017. gada 14. decembra nolikumu Nr.34 “Liepājas pilsētas pašvaldības iestādes “Liepājas Kompleksā sporta skola” nolikums”.

|  |  |
| --- | --- |
| Priekšsēdētājs | Gunārs Ansiņš |